בנו של מרכוס כץ (במרכז) עם הרבנים יוסף צבי רימון ואריה שטרן בטקס חלוקת פרס כץ
**מרדכי דוד (מרקוס) כץ הלפרין** (1927 - 27 ביולי 2016) היה איש עסקים ונדבן יהודי מקסיקני.

ביוגרפיה
--------

כץ נולד בקרקוב, פולין. עם פרוץ מלחמת העולם השנייה, בשנת 1939, הצליחה משפחתו להשיג דרכונים מזויפים ולהמלט מן הנאצים לאיסטנבול. משם עלה בגפו לארץ ישראל. לאחר מספר חודשים הצטרף אליו אביו ובשנת 1946 הגיעה גם האם לארץ ישראל. בשנת 1947 היגר עם משפחתו למקסיקו, ובגיל 20 התמנה למנהל בית הספר היהודי בעיר מונטריי. לאחר כשלוש שנים במקסיקו הצטרפה אליו עדינה, אשתו.

כץ הוסמך כעורך דין, בעל תואר שני במשפטים מאוניברסיטת איברו אמריקנה (Universidad Iberoamericana) במקסיקו סיטי ותואר ד"ר במדעי הרוח, מישיבה יוניברסיטי בניו יורק. מחברם של שני ספרים בספרדית, "חוק פרוצדורלי עברי ומקסיקני – היבטים השוואתיים" ו"אנו יכולים, אנו רוצים, אנו חייבים", הספר תורגם לאנגלית ולעברית ויצא לאור בישראל בהוצאת ידיעות ספרים.

### קריירה עסקית

במקסיקו עסק בנדל"ן ובמסחר בנשק. שימש כסוכנה של התעשייה האווירית במרכז ובדרום אמריקה. במסגרת זו תיווך בשנות ה-70 וה-80 בעסקות של מכירת נשק למדינות שונות ביבשת. בין היתר לדיקטטורות שדיכאו את האופוזיציה, הפרו זכויות אדם וניהלו מלחמות אזרחים נגד ארגוני מחתרת.

בשנת 1982 רכש את מלון הילטון ירושלים
בתחילת שנות ה-90 קנה גם את מלון קראון פלזה ירושלים וב-1993 מכר אותו לחברת "אפריקה-ישראל".

בשנת 1985, רכש שליש מקבוצת התקשורת "מוניטין-עיתונות", קבוצה שהייתה בעלת השליטה בעיתון העסקים היומי גלובס, בירחון מוניטין, והייתה שותפה עם עמוס שוקן בעיתון היומי חדשות. בהמשך השקיעה הקבוצה בחברת הטלוויזיה בכבלים "גוונים" ובחברת התקשורת קווי זהב. בשנת 1998 מכר מרכוס את מניותיו בקבוצה תמורת 40 מיליון דולר. בשנת 2001 רכש 10% ממניות מחברת ההפקות טלעד.

בבנובמבר 1998 השקיע בקבוצת גאון אחזקות, שהקים באותה עת איש העסקים בני גאון.

### פעילות ציבורית

כץ היה יו"ר חבר הנגידים של האיחוד האורתודוקסי, חבר הנהלה של הקונגרס היהודי העולמי וישיבה יוניברסיטי, ומתומכי מוסד "יד ושם" וישיבת אמונה.

בשנת 1985 הקימו בני הזוג כץ את ישיבת "אמונה" במקסיקו, שמקנה חינוך דתי ציוני מודרני לילדים ונוער מכיתה א' ועד י"ב.

בשנת 2009 תרם לועידת הנשיא, יוזמה של נשיא מדינת ישראל, שמעון פרס, והמכון לתכנון מדיניות עם יהודי.

#### פרס כץ

 ערך מורחב – **פרס כץ**  

בשנת 1974, עם הידיעה על מותה של אמו, גולדה, החליט כץ, יחד עם אשתו עדינה, לייסד לזכרה את "פרס כץ ליישום ההלכה בחיים המודרניים ע"ש גולדה כץ".

במשך 40 שנות פעילות, הוענק הפרס לאישים ומפעלים, שבעשייתם, הגותם, יצירתם ומנהיגותם מקרבים את ההלכה הדתית ואת המסורת לעולם העכשווי והמודרני.

  
בחודשים האחרונים לחייו עבד, יחד עם הסופר והעיתונאי שלמה קוק, על ספרו האוטוביוגרפי. את המבוא לספר כתב ראש הממשלה בנימין נתניהו.

הותיר אחריו את רעייתו, שלוש בנות ובן. כץ נטמן בהר המנוחות.

הוקרה
-----

* תואר דוקטור לשם כבוד מאוניברסיטת בר-אילן
* אביר לגיון הכבוד הצרפתי, שנת 2000
* אות כבוד מטעם האקדמיה הצרפתית לאמנויות, מדעים ומדעי הרוח, 1967

קישורים חיצוניים
----------------

* הלך לעולמו הנדבן היהודי מרכוס כץ, באתר ערוץ 7, 27 ביולי 2016
* סרטון על מרכוס כץ, באתר קרן כץ

הערות שוליים
------------

1. ↑  מודעת אבל
2. ↑  רזי גוטרמן, סוחר הנשק מרכוס כץ נילווה לשר בנסיעה להונדוראס כנציג התעשיה האווירית במקסיקו, מעריב, 10 בדצמבר 1982  
נציג התעשיה האווירית במקסיקו־סיטי - הודח, מעריב, 18 בנובמבר 1979
3. ↑  הכירו את התורמים לוועידת הנשיא: לצד בכירי המשק ניתן למצוא בעלי הון מאוקראינה, מונקו ומקסיקו, באתר TheMarker‏, 23 באוקטובר 2009
4. ↑  התעשיות הביטחוניות שימשו ספק נשק מרכזי לרודנים ביבשת אמריקה, באתר הארץ, 24 בנובמבר 2002
5. ↑  מרכוס כץ עומד לרכוש המלון, דבר, 24 במאי 1982
6. ↑  אתר התאחדות המלונאים בישראל
7. ↑  נעמי לויצקי, האיש שעבד על הרצוג, כותרת ראשית, 2 ביולי 1986
8. ↑  אמיר אייזנברג, ‏התחיל במכירת חיסול של מרקוס כץ, ייגמר כנראה אצל דסק"ש, באתר גלובס, 11 במרץ 1998
9. ↑  אפי לנדאו, ‏תיבדק אפשרות לבעלות צולבת של דסק"ש בעקבות עיסקת מוניטין, באתר גלובס, 11 במרץ 1998
10. ↑  אריאל יס, גאון תקשורת ומשקיעים השלימו רכישת 23% מטלעד, באתר הארץ, 8 באפריל 2001  
ורד שרון-ריבלין, ‏גאון יפעל למיזוג טלעד וקשת לקראת המכרז על חידוש הזכיונות בערוץ השני, באתר גלובס, 9 באפריל 2001
11. ↑  אורנה רביב, ‏אריסון, זאבי ואי.די.בי - בין המשקיעים בחברת גאון השקעות, באתר גלובס, 2 בנובמבר 1998  
אורנה רביב, ‏נבחרת הכוכבים של המגזר העסקי, באתר גלובס, 16 בדצמבר 1998
12. ↑  שאול כהנא, ‏מקסיקו: סוחר הנשק היהודי מרכוס כץ מת בגיל 90, באתר כיכר השבת, 27 ביולי 2016
13. ↑  כל אנשי (ועידת) הנשיא, באתר הארץ, 22 באוקטובר 2009
14. ↑  נתניהו ספד למרכוס כץ: איש חזון ומעש, באתר ערוץ 7, 3 באוגוסט 2016
15. ↑  ההודעה של אוניברסיטת בר-אילן